Այսօր տեղական ռեզիդենտ և արտահանող բիզնեսին մեր աջակցությունն իրականացվում է երկու ուղղություններով: Դա արտահանման վարկի ապահովագրությունն է և նախաարտահանման ֆինանսավորման ապահովագրությունը: Չէ որ արտահանող ընկերություններն օտարերկրյա իրենց գործընկերների հետ առևտրային հարաբերությունների ընթացքում ապրանքներն ու ծառայությունները մատուցում են տարաժամկետ վճարման պայմաններով, երբ գումարը վճարվում է մատակարարումից հետո, որոշակի ժամկետում: Նման դեպքերում արտահանող ընկերությունները չեն կարող վստահ լինել, որ իրենց օտարերկրյա գործընկերն ի վիճակի կլինի սահմանված ժամկետում վճարել մատակարարված ապրանքի կամ ծառայության դիմաց: Վճարման այդ ռիսկը ծածկելու համար ՀԱԱԳ-ն տրամադրում է արտահանման մատակարարումների վճարների հետաձգման կարճաժամկետ ապահովագրություն՝ ելնելով օտարերկրյա կոնտրագենտի կոմերցիոն և քաղաքական ռիսկերից: Մեր ծառայության երկրորդ տարբերակը` նախաարտահանման ֆինանսավորման ապահովագրությունը, համեմատաբար ավելի նոր պրոդուկտ է և ենթադրում է ֆինանսավորման ապահովագրություն, որն արտահանողին արտադրական փուլում տրամադրում են բանկերը կամ վարկային կազմակերպությունները՝ անխափան արտադրություն ապահովելու և արտահանման ծավալներն ավելացնելու նպատակով, մասնավորապես, հումքի և նյութերի գնման, ինչպես նաև տրանսպորտային և մաքսային ծախսերը ծածկելու համար: Ընդ որում, ՀԱԱԳ-ը պարտավորվում է ծածկել գործընկեր-բանկի ռիսկերի մինչև 95%-ը: Բանկերի կողմից ներկայումս տրամադրվող պրոդուկտներից մեր այս ծառայությունը տարբերվում է նրանով, որ վարկառուից որոշակի ժամանակահատվածի համար չի պահանջվում գրավային ապահովում, իսկ վարկերը տրամադրվում են ցածր տոկոսադրույքով, ընդ որում` բանկերի համար ռիսկի ավելի ցածր պայմաններով: Այս ծառայությունից կարող են օգտվել Հայաստանում գրանցված ընկերությունները, որոնք ապրանքների արտադրության ոլորտում ունեն առնվազն 1 տարվա փորձ: